
Valsts atbalsta piešķiršanas kārtība lauksaimniecības un zivsaimniecības tirgus veicināšanai
Izdoti saskaņā ar Lauksaimniecības un lauku attīstības likuma 5. panta 3.1 un ceturto daļu
I. Vispārīgie jautājumi
· 1. Noteikumi nosaka pasākumus, kuros piešķir valsts atbalstu lauksaimniecības un zivsaimniecības tirgus veicināšanai (turpmāk – atbalsts), atbalsta apmēru, kā arī atbalsta piešķiršanas kritērijus un kārtību.
· 2. Atbalsts ietver finansējumu 1 163 500 euro apmērā šādiem atbalsta pasākumiem:
· 2.1. Latvijas lauksaimniecības un pārtikas sektora pārstāvniecības stendu (turpmāk – kopstends) organizēšanai starptautiskajās izstādēs un dalībai tajās – 753 000 euro;
· 2.2. līdzfinansējumam dalībai starptautiskajās lauksaimniecības un pārtikas izstādēs ārvalstīs (turpmāk – izstādes) – 55 000 euro;
· 2.3. līdzfinansējumam dalībai kopstendos – 239 000 euro;
· 2.4. piekrastes zvejniecības attīstības mārketinga programmas īstenošanai – 116 500 euro.
(Grozīts ar MK 24.09.2024. noteikumiem Nr. 619)
· 3. Pretendents atbalsta saņemšanai nepieciešamos dokumentus iesniedz Lauku atbalsta dienesta elektroniskajā pieteikšanās sistēmā vai elektroniska dokumenta veidā atbilstoši normatīvajiem aktiem par elektronisko dokumentu noformēšanu, izņemot šo noteikumu 21. punktā minēto gadījumu.
· 4. Lauku atbalsta dienests savā tīmekļvietnē ievieto informāciju par atbalsta piešķiršanas un izmaksas kārtību.
· 5. Šajos noteikumos paredzētā atbalsta attaisnotajos izdevumos iekļauj pievienotās vērtības nodokli, ja tas nav atgūstams no valsts budžeta.
· 6. Ja atbalstu piešķir saskaņā ar Komisijas 2023. gada 13. decembra Regulu (EK) 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (Eiropas Savienības Oficiālais Vēstnesis, 2023. gada 15. decembris, L) (turpmāk – regula 2023/2831) un normatīvajiem aktiem par de minimis atbalsta uzskaites un piešķiršanas kārtību, atbalsta sniedzējs un pretendents ievēro šādas prasības:
· 6.1. plānotais de minimis atbalsts kopā ar iepriekšējos trijos gados piešķirto de minimis atbalstu, skaitot no atbalsta piešķiršanas dienas, nepārsniedz regulas 2023/2831 3. panta 2. punktā noteikto de minimis atbalsta apmēru vienam vienotam uzņēmumam. Šo noteikumu izpratnē viens vienots uzņēmums atbilst regulas 2023/2831 2. panta 2. punktā minētajiem kritērijiem;
· 6.2. saskaņā ar šiem noteikumiem piešķirto de minimis atbalstu drīkst kumulēt ar citu de minimis atbalstu, tostarp attiecībā uz vienām un tām pašām attiecināmajām izmaksām, līdz regulas 2023/2831 3. panta 2. punktā noteiktajam attiecīgajam robežlielumam, kā arī ar citu komercdarbības atbalstu, tostarp attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai komercdarbības atbalsta programmā noteiktā atbalsta summa. Ja vairākās komercdarbības atbalsta programmās plānota atbalsta apvienošana, atbalsta saņēmējs atbalsta sniedzējam iesniedz informāciju par plānoto un piešķirto atbalstu, tostarp par tām pašām attiecināmajām izmaksām, norādot atbalsta piešķiršanas datumu (arī plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu;
· 6.3. datums, kad pieņemts lēmums par atbalsta piešķiršanu, ir uzskatāms par atbalsta piešķiršanas datumu, un pretendenta atbilstība de minimis regulējuma nosacījumiem tiek vērtēta atbalsta piešķiršanas brīdī;
· 6.4. de minimis atbalstu piešķir, ievērojot regulas 2023/2831 1. panta 1. punktā minētos nozaru un darbību ierobežojumus. Ja pretendents vienlaikus darbojas vienā vai vairākās regulas 2023/2831 1. panta 1. punkta "a", "b", "c" un "d" apakšpunktā minētajās nozarēs, atbalstu piešķir tikai tad, ja pretendents nodrošina šo nozaru darbību vai uzskaites nodalīšanu, lai saskaņā ar regulas 2023/2831 1. panta 2. punktu darbības izslēgtajās nozarēs negūst labumu no de minimis atbalsta, ko piešķir saskaņā ar šiem noteikumiem;
· 6.5. visus ar de minimis atbalstu piešķiršanu saistītos datus atbalsta saņēmējs uzglabā 10 gadus no atbalsta saņemšanas dienas, bet atbalsta sniedzējs – 10 gadus no dienas, kad piešķirts pēdējais atbalsts saskaņā ar šiem noteikumiem.
(MK 24.09.2024. noteikumu Nr. 619 redakcijā)
· 7. Ja atbalstu piešķir saskaņā ar Komisijas 2022. gada 14. decembra Regulu (ES) 2022/2472, ar kuru, piemērojot Līguma par Eiropas Savienības darbību 107. un 108. pantu, dažu kategoriju atbalstu lauksaimniecības un mežsaimniecības nozarē un lauku apvidos atzīst par saderīgu ar iekšējo tirgu (Eiropas Savienības Oficiālais Vēstnesis, 2022. gada 21. decembris, Nr. L 327) (turpmāk – regula 2022/2472), atbalsta sniedzējs un pretendents ievēro šādas prasības:
· 7.1. atbalstu piešķir, ievērojot regulas 2022/2472 6. panta 2. punkta nosacījumus;
· 7.2. atbalsta sniedzējs publicē informāciju par atbalstu, kas piešķirts saskaņā ar regulas 2022/2472 9. panta 1. punkta "c" apakšpunktu un 3. punktu;
· 7.3. atbalstu nepiešķir, ja uz atbalsta saņēmēju attiecas regulas 2022/2472 1. panta 4. punkta "a" apakšpunktā noteiktais Eiropas Komisijas atgūšanas rīkojums un ja tas atbilst regulas 2022/2472 2. panta 59. punktā minētajiem nosacījumiem, un to pārbauda, pamatojoties uz atbalsta pretendenta iesniegtu apliecinājumu;
· 7.4. atbalstu var apvienot ar citā atbalsta programmā piešķirto finansējumu, ievērojot regulas 2022/2472 8. panta 3., 5. un 7. punktā noteiktās prasības;
· 7.5. atbalsta sniedzējs informāciju un apliecinošos dokumentus par izmaksāto atbalstu glabā 10 gadus no dienas, kad piešķirts pēdējais atbalsts saskaņā ar šiem noteikumiem, bet pretendents informāciju un apliecinošos dokumentus par izmaksāto atbalstu glabā 10 gadus no atbalsta saņemšanas dienas.
· 8. Ja pretendents Lauku atbalsta dienestam sniedzis nepatiesu informāciju vai pārkāpis šo noteikumu prasības, Lauku atbalsta dienests pieprasa atbalsta atmaksu atbilstoši normatīvajiem aktiem par kārtību, kādā administrē un uzrauga Eiropas Lauksaimniecības garantiju fondu un Eiropas Lauksaimniecības fondu lauku attīstībai, kā arī valsts un Eiropas Savienības atbalstu lauksaimniecībai un lauku attīstībai 2023.–2027. gada plānošanas periodā.
· 9. Ja pārkāptas šajos noteikumos noteiktās komercdarbības atbalsta kontroles normas, tostarp nosacījumi, kas izriet no regulas 2022/2472 vai Komisijas 2022. gada 14. decembra Regulas (ES) 2022/2473, ar kuru, piemērojot Līguma par Eiropas Savienības darbību 107. un 108. pantu, dažu kategoriju atbalstu uzņēmumiem, kas nodarbojas ar zvejas un akvakultūras produktu ražošanu, apstrādi un tirdzniecību, atzīst par saderīgu ar iekšējo tirgu (Eiropas Savienības Oficiālais Vēstnesis, 2022. gada 21. decembris, Nr. L 327/82) (turpmāk – regula 2022/2473), atbalsta saņēmējam ir pienākums atmaksāt Lauku atbalsta dienestam saņemto nelikumīgo komercdarbības atbalstu, savukārt, ja pārkāptas regulas 2023/2831 prasības, atbalsta saņēmējam ir pienākums atmaksāt Lauku atbalsta dienestam atbalsta pasākumā saņemto nelikumīgo de minimis atbalstu. Atbalstu atmaksā kopā ar procentiem no līdzekļiem, kas ir brīvi no komercdarbības atbalsta, saskaņā ar Komercdarbības atbalsta kontroles likuma IV vai V nodaļu.
· 10. Pretendentam maksājuma pieprasījuma iesniegšanas dienā nodokļu un valsts sociālās apdrošināšanas iemaksu parāds nepārsniedz 1000 euro vai ar Valsts ieņēmumu dienesta lēmumu nodokļu maksājumu termiņš ir pagarināts vai atlikts saskaņā ar likumu "Par nodokļiem un nodevām".
II. Atbalsts kopstendu organizēšanai un dalībai tajos
· 11. Atbalsta mērķis ir palielināt un diversificēt Latvijas lauksaimniecības un pārtikas preču eksportu.
· 12. Atbalstu piešķir Agroresursu un ekonomikas institūtam (turpmāk – institūts) kopstendu organizēšanai laikposmā no 2024. gada 1. februāra līdz 31. decembrim.
· 13. Lai saņemtu atbalstu, institūts līdz 2024. gada 3. jūnijam iesniedz Lauku atbalsta dienestā šādus dokumentus:
· 13.1. ar Zemkopības ministriju saskaņotu iesniegumu, kas ietver to starptautisko izstāžu aprakstu, kurās institūts plāno organizēt kopstendus, norādot starptautisko izstāžu norises vietu un laiku, to izvēles pamatojumu, kā arī prognozējamos rezultātus, kas vērsti uz mērķa sasniegšanu;
· 13.2. detalizētu izdevumu tāmi. Tāmē ietver šādas pozīcijas:
· 13.2.1. kopstendu organizēšanas un darbības nodrošināšanas izdevumus sadalījumā pa starptautiskajām izstādēm ar detalizētiem izdevumu posteņiem:
· 13.2.1.1. kopstenda platības nomas maksa (norādot vienību izmaksas);
· 13.2.1.2. kopstenda izveidošanas, transportēšanas, uzstādīšanas un demontēšanas izmaksas;
· 13.2.1.3. izdevumi par precēm un pakalpojumiem kopstenda noformēšanai un darbības nodrošināšanai;
· 13.2.1.4. izdevumi par izstādes materiālu (izņemot kopstendu) transportēšanu;
· 13.2.1.5. kopstenda un citu izstādes materiālu uzglabāšanas izmaksas;
· 13.2.1.6. izdevumi par informatīvo materiālu sagatavošanu (norādot vienību izmaksas);
· 13.2.1.7. izdevumi par informācijas ievietošanu starptautiskās izstādes katalogā (norādot vienību izmaksas);
· 13.2.1.8. izdevumi par institūta darbinieku komandējumiem (darba braucieniem), kas saistīti ar kopstenda darbības nodrošināšanu, saskaņā ar normatīvajiem aktiem par kārtību, kādā atlīdzināmi ar komandējumiem un darbinieku darba braucieniem saistītie izdevumi (norādot vienību izmaksas);
· 13.2.2. administratīvos izdevumus, nepārsniedzot 15 procentu no atbalsta kopējās summas, pa detalizētiem izdevumu posteņiem:
· 13.2.2.1. projekta vadības atlīdzības izmaksas par projektā īstenojamo darbību plānošanu, koordinēšanu un kontroli, tostarp par projekta dokumentācijas nodrošināšanu, kā arī projekta iepirkumu organizēšanu un kontroli;
· 13.2.2.2. darba devēja sociālais nodoklis;
· 13.2.2.3. biroja, sakaru un transporta izmaksas.
· 14. Pēc šo noteikumu 13. punktā minēto dokumentu saņemšanas Lauku atbalsta dienests tos izvērtē un pieņem lēmumu par atbalsta piešķiršanu vai par atteikumu piešķirt atbalstu. Lēmumā par atbalsta piešķiršanu paredz:
· 14.1. priekšapmaksu 95 procentu apmērā no atbalsta kopējās summas;
· 14.2. projekta īstenošanai nepieciešamo iepirkumu organizēšanu atbilstoši normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu procedūru;
· 14.3. saņemtā atbalsta un ar to saistītās finanšu plūsmas nodalīšanu no citām atbalsta saņēmēja darbības finanšu plūsmām.
· 15. Institūts var izdarīt precizējumus šo noteikumu 13. punktā minētajos dokumentos, ne vēlāk kā 10 darbdienas pirms plānoto darbību uzsākšanas iesniedzot Lauku atbalsta dienestā pamatojumu par grozījumu nepieciešamību.
· 16. Institūts gan ar plašsaziņas līdzekļu starpniecību, gan savā tīmekļvietnē publicē informāciju par:
· 16.1. starptautiskajām izstādēm, kurās ir plānots iekārtot kopstendus, norādot starptautisko izstāžu organizētāju noteikto nomas maksu par neaprīkotu ekspozīcijas platību, – 10 dienu laikā pēc šo noteikumu 14. punktā minētā lēmuma pieņemšanas;
· 16.2. iespēju pieteikties dalībai kopstendos un pieteikšanās nosacījumus, kā arī plānoto dalībnieku kopskaitu katrā kopstendā, norādot iesniegumu iesniegšanas termiņu, – ne vēlāk kā 10 dienas pirms iesnieguma iesniegšanas termiņa;
· 16.3. kopstendu dalībnieku iesniegtajos pārskatos norādīto rezultātu apkopojumu – 30 dienu laikā pēc pārskatu saņemšanas.
· 17. Lai saņemtu atlikušo maksājumu piecu procentu apmērā, kuru Lauku atbalsta dienests izmaksā līdz 2024. gada 31. decembrim, institūts līdz 2024. gada 1. novembrim iesniedz Lauku atbalsta dienestā starppārskatu, kas satur informāciju par jau īstenotajiem pasākumiem un par plānotajiem pasākumiem.
· 18. Institūts līdz 2025. gada 20. aprīlim Lauku atbalsta dienestā iesniedz:
· 18.1. ar Zemkopības ministriju saskaņotu pārskatu par sasniegtajiem rezultātiem, kurā ietverts arī kopstendu dalībnieku iesniegtajos pārskatos norādīto rezultātu apkopojums;
· 18.2. samaksu apliecinošu dokumentu kopsavilkumu par atbalsta izlietošanu atbilstoši izdevumu tāmei un šīs nodaļas prasībām;
· 18.3. projekta īstenošanai nepieciešamo iepirkumu organizēšanas dokumentu kopsavilkumu atbilstoši normatīvajiem aktiem publisko iepirkumu jomā;
· 18.4. pārskatu par piešķirto atbalstu sadalījumā pa šo noteikumu 20. punktā minētajiem atbalsta saņēmējiem.
· 19. Atbalsta intensitāte ir 100 procentu no attiecināmajām izmaksām, kas nepārsniedz šo noteikumu 2.1. apakšpunktā minētā finansējuma apmēru.
· 20. Lai saņemtu atbalstu subsidēta pakalpojuma veidā par šo noteikumu 13.2.apakšpunktā minētajām izmaksām, izņemot 13.2.1.1. apakšpunktā minētās izmaksas, dalībai kopstendos var pieteikties šādi pretendenti:
· 20.1. saskaņā ar regulas 2022/2472 24. pantu Latvijas Republikas komercreģistrā reģistrēti komersanti un Latvijas Republikas Uzņēmumu reģistrā reģistrētas kooperatīvās sabiedrības, kas:
· 20.1.1. atbilst regulas 2022/2472 I pielikuma kritērijiem;
· 20.1.2. nodarbojas ar Līguma par Eiropas Savienības darbību I pielikumā minēto lauksaimniecības un pārtikas produktu ražošanu un tirdzniecību, izņemot zivsaimniecības produktus;
· 20.1.3. nav grūtībās nonācis uzņēmums saskaņā ar regulas 2022/2472 2. panta 59. punktu;
· 20.2. saskaņā ar regulu 2023/2831 Latvijas Republikas komercreģistrā reģistrēti komersanti un Latvijas Republikas Uzņēmumu reģistrā reģistrētas kooperatīvās sabiedrības, kas nodarbojas ar  lauksaimniecības un pārtikas produktu ražošanu un tirdzniecību, izņemot zivsaimniecības produktus, bet neatbilst šo noteikumu 20.1. apakšpunktā noteiktajiem kritērijiem.
· 21. Lai pieteiktos atbalstam, pretendents:
· 21.1. šo noteikumu 16.2. apakšpunktā  minētajā termiņā iesniedz institūtā iesniegumu, kurā norāda:
· 21.1.1. informāciju par pretendentu – nosaukumu, reģistrācijas numuru, kontaktinformāciju, pamatdarbību, lielumu (sīkais (mikro), mazais un vidējais, lielais), de minimis uzskaites veidlapas identifikācijas numuru de minimis atbalsta uzskaites sistēmā (ja nepieciešams);
· 21.1.2. kopstendu, kurā vēlas piedalīties, – izstādes nosaukumu, norises vietu un laiku;
· 21.1.3. produktus, kas tiks izstādīti kopstendā, precizējot, vai tie ir vai nav Līguma par Eiropas Savienības darbību I pielikumā minētie produkti;
· 21.1.4. mērķi un uzdevumus dalībai kopstendā;
· 21.1.5. savu līdzšinējo eksporta veicināšanas pieredzi – esošie eksporta tirgi un produkti, līdzšinējā dalība izstādēs un gūtie rezultāti, kā arī eksporta īpatsvars no sava kopējā pārtikas produktu apgrozījuma pēdējā noslēgtajā gadā;
· 21.1.6. apliecinājumu par atbilstību šo noteikumu 20.1.3. apakšpunktā noteiktajam nosacījumam – šo noteikumu 20.1. apakšpunktā minētais pretendents;
· 21.2. šo noteikumu 20.2. apakšpunktā minētais pretendents saskaņā ar normatīvajiem aktiem par de minimis atbalsta uzskaites un piešķiršanas kārtību sagatavo un apstiprina uzskaites veidlapu par saņemto de minimis atbalstu.
(Grozīts ar MK 24.09.2024. noteikumiem Nr. 619)
· 22. Ja pretendentu skaits pārsniedz šo noteikumu 16.2. apakšpunktā minēto dalībnieku skaitu, priekšroka dalībai kopstendā ir pretendentam, kam pamatnozares apgrozījumā ir lielāks eksporta īpatsvars no kopējā pārtikas produktu apgrozījuma pēdējā noslēgtajā gadā.
· 23. Atbalstu nepiešķir pretendentam, kam ir nesamaksāti rēķini par dalību kopstendā iepriekšējos gados.
· 24. Institūts pretendentu iesniegto dokumentu izvērtēšanai un lēmumu pieņemšanai izveido komisiju. Komisija vērtē iesniegumu atbilstību šo noteikumu prasībām, ņemot vērā piešķirto finansējumu.
· 25. Pēc iesnieguma izvērtēšanas komisija pieņem lēmumu par atbalsta piešķiršanu, atteikumu piešķirt atbalstu vai atliek iesnieguma izskatīšanu, pieprasot papildu informāciju, un attiecīgo lēmumu 10 dienu laikā nosūta pretendentam. Lēmuma pieņemšanas diena uzskatāma par valsts atbalsta piešķiršanas dienu.
· 26. Ja komisija pieprasījusi papildu informāciju, pretendents to sniedz 10 dienu laikā pēc pieprasījuma saņemšanas.
· 27. Ja iesniegums tiek apstiprināts, institūts slēdz līgumu ar pretendentu par dalību kopstendā.
· 28. Pretendents 30 dienu laikā pēc dalības kopstendā iesniedz institūtā pārskatu par dalību kopstendā, norādot sasniegtos mērķus un rezultātus.
· 29. Komisija izvērtē iesniegto pārskatu un tam pievienotos dokumentus atbilstoši šādiem kritērijiem:
· 29.1. pārskats ir sagatavots un iesniegts atbilstoši šīs nodaļas prasībām;
· 29.2. pasākums īstenots atbilstoši iesniegumam;
· 29.3. pretendents ir izpildījis šo noteikumu 27. punktā minētā līguma saistības.
· 30. Komisija 30 dienu laikā pēc šo noteikumu 29. punktā minēto dokumentu saņemšanas izvērtē tos un pieņem vienu no šādiem lēmumiem:
· 30.1. apstiprināt pārskatu;
· 30.2. pieprasīt papildu informāciju no pretendenta.
· 31. Papildu informāciju pretendents sniedz 10 dienu laikā pēc pieprasījuma saņemšanas.
· 32. Institūts 14 dienu laikā pēc šo noteikumu 30. punktā minētā lēmuma pieņemšanas nosūta lēmumu pretendentam.
· 33. Institūts apkopo un izvērtē kopstendu dalībnieku iesniegto pārskatu rezultātus. Lai izvērtētu kopstendu dalībnieku rezultātus ilgtermiņā, institūts pēc trim mēnešiem kopš dalības izstādē veic anketēšanu par sasniegtajiem mērķiem un rezultātiem. Iegūtos rezultātus institūts publicē saskaņā ar šo noteikumu 16.3. apakšpunktu.
III. Atbalsts līdzfinansējumam dalībai izstādēs un kopstendos
· 34. Atbalsta mērķis ir palielināt un diversificēt Latvijas lauksaimniecības un pārtikas preču eksportu.
· 35. Atbalstu piešķir par laikposmu no 2024. gada 1. februāra līdz 31. decembrim. Iesniegumus atbalsta saņemšanai var iesniegt līdz brīdim, kamēr ir pieejams šo noteikumu 2.2. un 2.3. apakšpunktā minētais finansējums, bet ne vēlāk par 2024. gada 1. novembri. Lauku atbalsta dienests reizi mēnesī publicē informāciju par atlikušo finansējumu katram pasākumam.
· 36. Atbalstu piešķir šādu izmaksu segšanai:
· 36.1. stenda platības nomai;
· 36.2. stenda izveidošanas, transportēšanas, uzstādīšanas un demontēšanas izmaksām;
· 36.3. stenda noformēšanai un darbības nodrošināšanai paredzēto preču un pakalpojumu izmaksām;
· 36.4. šo noteikumu 36.3. apakšpunktā minēto preču transportēšanas izmaksām;
· 36.5. izmaksām par informācijas ievietošanu starptautiskās izstādes katalogā;
· 36.6. pretendenta darbinieku ceļa (transporta) izdevumiem, kas saistīti ar neregulāro lidojumu un starpvalstu ekonomiskās vai tam pielīdzināmas klases sabiedriskā transporta – dzelzceļa, gaisa un ūdens transporta un starpvalstu koplietošanas autotransporta (autobusa) – izmantošanu, ietverot arī transporta pakalpojuma sniedzēja noteikto papildu maksu, bez kuras pamatpakalpojumu nav iespējams iegādāties, un bagāžas maksu, līdz šo noteikumu 2.2. apakšpunktā minēto atbalstāmo darbību norises valstij un atpakaļ, kā arī viesnīcas izdevumiem ārvalstīs saskaņā ar normatīvajiem aktiem par kārtību, kādā atlīdzināmi ar komandējumiem un darbinieku darba braucieniem saistītie izdevumi. Ceļa (transporta) izdevumus sedz arī tad, ja pakalpojuma iegādei izmanto starpnieku un šādi pakalpojumi neietver komisijas maksu. Izdevumus sedz ne vairāk kā diviem darbiniekiem.
· 37. Uz atbalstu var pretendēt:
· 37.1. Latvijas Republikas komercreģistrā reģistrēti komersanti un Latvijas Republikas Uzņēmumu reģistrā reģistrētas kooperatīvās sabiedrības, kas atbilst regulas 2022/2472 I pielikumā noteiktajiem kritērijiem un kas nodarbojas ar Līguma par Eiropas Savienības darbību I pielikumā minēto lauksaimniecības un pārtikas produktu ražošanu un tirdzniecību, un kas nav grūtībās nonācis uzņēmums saskaņā ar regulas 2022/2472 2. panta 59. punktu;
· 37.2. Latvijas Republikas komercreģistrā reģistrēti komersanti un Latvijas Republikas Uzņēmumu reģistrā reģistrētas kooperatīvās sabiedrības, kas neatbilst šo noteikumu 37.1. apakšpunktā minētajiem kritērijiem un nodarbojas ar pārtikas produktu ražošanu un tirdzniecību.
(Grozīts ar MK 24.09.2024. noteikumiem Nr. 619)
· 38. Pretendents dalībai izstādē šo noteikumu 35. punktā minētajā laikposmā var pretendēt uz atbalstu, kas nepārsniedz 60 000 euro atbalsta periodā, atbilstoši šādiem nosacījumiem:
· 38.1. šo noteikumu 37.1. apakšpunktā minētajam pretendentam atbalsta intensitāte ir 60 procentu no šo noteikumu 36. punktā minētajām izmaksām, un atbalsts tiek piešķirts atbilstoši regulas 2022/2472 24. pantam, ja pretendents izstādē piedalās ar šo noteikumu 37.1. apakšpunktā minētajiem produktiem, izņemot zivsaimniecības produktus;
· 38.2. šo noteikumu 37.2. apakšpunktā minētajam pretendentam atbalsta intensitāte ir 60 procentu no šo noteikumu 36. punktā minētajām izmaksām, un atbalsts tiek piešķirts saskaņā ar normatīvajiem aktiem par de minimis atbalsta uzskaites un piešķiršanas kārtību un regulu 2023/2831, ja pretendents izstādē piedalās ar šo noteikumu 37.2. apakšpunktā minētajiem produktiem, izņemot zivsaimniecības produktus;
· 38.3. pretendents pēdējā noslēgtajā gadā eksportējis saražoto produkciju vismaz 15 procentu apmērā no sava kopējā pārtikas produktu apgrozījuma;
· 38.4. izstāde atbilst šādiem nosacījumiem:
· 38.4.1. tai ir publiski pieejama tīmekļvietne;
· 38.4.2. tajā piedalās vismaz piecu valstu pārstāvji.
(Grozīts ar MK 24.09.2024. noteikumiem Nr. 619)
· 39. Pretendents dalībai kopstendā šo noteikumu 35. punktā minētajā laikposmā var pretendēt uz atbalstu, kas nepārsniedz 60 000 euro atbalsta periodā, atbilstoši šādiem nosacījumiem:
· 39.1. šo noteikumu 37.1. apakšpunktā minētajam pretendentam atbalsta intensitāte ir 60 procentu no šo noteikumu 36.1. un 36.6. apakšpunktā minētajām izmaksām, un atbalsts tiek piešķirts atbilstoši regulas 2022/2472 24. panta 4. punkta "b" un "c" apakšpunktam, ja pretendents kopstendā piedalās ar šo noteikumu 37.1. apakšpunktā minētajiem produktiem, izņemot zivsaimniecības produktus;
· 39.2. šo noteikumu 37.2. apakšpunktā minētajam pretendentam atbalsta intensitāte ir 60 procentu no šo noteikumu 36.1. un 36.6. apakšpunktā minētajām izmaksām, un atbalsts tiek piešķirts saskaņā ar normatīvajiem aktiem par de minimis atbalsta uzskaites un piešķiršanas kārtību, kā arī regulu 2023/2831, ja pretendents kopstendā piedalās ar šo noteikumu 37.2. apakšpunktā minētajiem produktiem, izņemot zivsaimniecības produktus.
(Grozīts ar MK 24.09.2024. noteikumiem Nr. 619)
· 40. Lai pieteiktos atbalstam:
· 40.1. pretendents iesniedz Lauku atbalsta dienestā iesniegumu, kurā norāda:
· 40.1.1. informāciju par pretendentu – nosaukumu, reģistrācijas numuru, kontaktinformāciju, pamatdarbību, lielumu, de minimis uzskaites veidlapas identifikācijas numuru de minimis atbalsta uzskaites sistēmā (ja nepieciešams);
· 40.1.2. izstādi vai kopstendu, kurā vēlas piedalīties, – izstādes nosaukumu, norises vietu un laiku, izstādes tīmekļvietnes adresi, informāciju par izstādes dalībnieku pārstāvēto valstu skaitu kārtējā gadā vai iepriekšējā gadā;
· 40.1.3. produktus, kas tiks izstādīti kopstendā, precizējot, vai tie ir vai nav Līguma par Eiropas Savienības darbību I pielikumā minētie produkti;
· 40.1.4. detalizētas attiecināmās izmaksas;
· 40.1.5. mērķi un uzdevumus dalībai izstādē vai kopstendā;
· 40.1.6. savu līdzšinējo eksporta veicināšanas pieredzi – esošie eksporta tirgi un produkti, līdzšinējā dalība izstādēs un gūtie rezultāti, kā arī eksporta īpatsvars no sava kopējā pārtikas produktu apgrozījuma pēdējā noslēgtajā gadā;
· 40.1.7. apliecinājumu par to, ka tas nav grūtībās nonācis uzņēmums saskaņā ar regulas 2022/2472 2. panta 59. punktu, – šo noteikumu 37.1. apakšpunktā minētais pretendents;
· 40.2. šo noteikumu 37.2. apakšpunktā minētais pretendents saskaņā ar normatīvajiem aktiem par de minimis atbalsta uzskaites un piešķiršanas kārtību sagatavo un apstiprina uzskaites veidlapu par saņemto de minimis atbalstu.
(Grozīts ar MK 24.09.2024. noteikumiem Nr. 619)
· 41. Lauku atbalsta dienests izvērtē šo noteikumu 40.1. apakšpunktā minēto iesniegumu atbilstību šo noteikumu prasībām to iesniegšanas secībā un 30 dienu laikā pēc iesnieguma saņemšanas pieņem lēmumu par atbalsta piešķiršanu vai par atteikumu piešķirt atbalstu vai pieprasa papildu informāciju, ko pretendents iesniedz 10 dienu laikā pēc pieprasījuma saņemšanas. Lēmumā par atbalsta piešķiršanu paredz priekšapmaksu 90 procentu apmērā no atbalsta kopējās summas vai 100 procentu apmērā no atbalsta kopējās summas par izstādēm, kas notiek 2024. gada novembrī vai decembrī vai 2025. gada janvārī vai februārī, ja pretendents ar tām saistītās izmaksas plāno segt līdz 2024. gada 31. decembrim.
(MK 24.09.2024. noteikumu Nr. 619 redakcijā)
· 42. Datums, kad pieņemts lēmums par atbalsta piešķiršanu, ir uzskatāms par atbalsta piešķiršanas datumu.
· 43. Pretendents 30 dienu laikā pēc dalības izstādē vai kopstendā iesniedz Lauku atbalsta dienestā samaksu apliecinošu dokumentu kopijas atbilstoši šo noteikumu 40.1.4. apakšpunktā minētajām attiecināmajām izmaksām un pārskatu par dalību, norādot sasniegtos mērķus un rezultātus. Ja pretendents šo noteikumu 40.1. apakšpunktā minēto iesniegumu iesniedz pēc dalības izstādē vai kopstendā, tad samaksu apliecinošu dokumentu kopijas un pārskatu par dalību iesniedz 30 dienu laikā pēc atbalsta piešķiršanas datuma.
(MK 24.09.2024. noteikumu Nr. 619 redakcijā)
· 44. Lauku atbalsta dienests pēc šo noteikumu 43. punktā minēto dokumentu saņemšanas izvērtē to atbilstību šo noteikumu prasībām un šo noteikumu 40.1. apakšpunktā minētajā iesniegumā norādītajai informācijai un pieņem vienu no šādiem lēmumiem:
· 44.1. apstiprināt pārskatu un izmaksāt atlikušo maksājumu 10 procentu apmērā, ja priekšapmaksa bijusi 90 procentu apmērā;
· 44.2. noraidīt pārskatu un neizmaksāt atlikušo maksājumu 10 procentu apmērā vai pieprasīt pretendentam atbalsta atmaksu, ja priekšapmaksa izmaksāta 100 procentu apmērā;
· 44.3. pieprasīt papildu informāciju, ko pretendents iesniedz 10 dienu laikā pēc pieprasījuma saņemšanas.
· 45. Lauku atbalsta dienests 10 dienu laikā pēc šo noteikumu 44. punktā minētā lēmuma pieņemšanas lēmumu nosūta pretendentam un 30 dienu laikā izmaksā atlikušo maksājumu.
IV. Atbalsts piekrastes zvejniecības attīstības mārketinga programmas īstenošanai
· 46. Atbalsta mērķis ir popularizēt piekrastes zvejniecību un veicināt tās attīstību.
· 47. Atbalstu piešķir institūtam piekrastes zvejniecības attīstības mārketinga programmas (turpmāk – mārketinga programma) īstenošanai saskaņā ar regulu 2022/2473.
· 48. Lauku atbalsta dienests:
· 48.1. atbalstu piešķir, ievērojot regulas 2022/2473 6. panta 2. punkta nosacījumus;
· 48.2. savā tīmekļvietnē publicē informāciju par atbalstu, kas piešķirts saskaņā ar regulas 2022/2473 9. panta 1. punkta "c" apakšpunktu un 3. punktu;
· 48.3. atbalstu nepiešķir, ja uz atbalsta saņēmēju attiecas regulas 2022/2473 1. panta 5. punktā noteiktais Eiropas Komisijas atgūšanas rīkojums un ja atbalsta saņēmējs atbilst regulas 2022/2473 2. panta 29. punktā minētajiem nosacījumiem. Minēto nosacījumu spēkā esību pārbauda, pamatojoties uz atbalsta pretendenta iesniegtu apliecinājumu.
· 49. Piešķirto atbalstu var apvienot ar citā atbalsta programmā piešķirto finansējumu, ievērojot regulas 2022/2473 8. panta 2. un 3. punktā noteiktās prasības.
· 50. Lai saņemtu atbalstu, institūts līdz 2024. gada 3. jūnijam iesniedz Lauku atbalsta dienestā šādus dokumentus:
· 50.1. iesniegumu, kas ietver situācijas aprakstu, mārketinga programmas mērķus, plānoto pasākumu aprakstu un sasniedzamos rezultātus;
· 50.2. detalizētu izdevumu tāmi ar:
· 50.2.1. mārketinga programmas īstenošanas izmaksām pa detalizētiem izdevumu posteņiem;
· 50.2.2. administratīvajiem izdevumiem, kas ietver kancelejas, sakaru un biroja izmaksas, bet nepārsniedz 15 procentu no kopējās izdevumu tāmes summas, pa detalizētiem izdevumu posteņiem.
· 51. Mārketinga programmā paredzētie pasākumi nav paredzēti komerciālajām preču zīmēm.
· 52. Mārketinga programmas īstenošanas attiecināmās izmaksas atbilst regulas 2022/2473 45. panta 3. punktā minētajām izmaksām.
· 53. Atbalsta intensitāte ir 100 procentu no attiecināmajām izmaksām, ievērojot regulas 2022/2473 45. panta 5. punkta nosacījumus.
· 54. Pēc šo noteikumu 50. punktā minēto dokumentu saņemšanas Lauku atbalsta dienests izvērtē to atbilstību šajos noteikumos minētajām prasībām un pieņem lēmumu par atbalsta piešķiršanu vai par atteikumu piešķirt atbalstu. Datums, kad pieņemts lēmums par atbalsta piešķiršanu, uzskatāms par atbalsta piešķiršanas datumu. Lēmumā par atbalsta piešķiršanu paredz:
· 54.1. priekšapmaksu 95 procentu apmērā no kopējās izdevumu tāmes summas;
· 54.2. saņemtā atbalsta un ar to saistītās finanšu plūsmas nodalīšanu no citām pretendenta darbības finanšu plūsmām.
· 55. Institūts var izdarīt precizējumus šo noteikumu 50. punktā minētajos dokumentos, iesniedzot Lauku atbalsta dienestā iesniegumu par grozījumu nepieciešamību un to pamatojumu pirms plānoto darbu uzsākšanas.
· 56. Institūts līdz 2024. gada 13. decembrim iesniedz Lauku atbalsta dienestā šādus dokumentus:
· 56.1. pārskatu par īstenotajiem mārketinga programmas pasākumiem, kurš ir saskaņots ar Zivsaimniecības konsultatīvajā padomē iekļautajām zivsaimniecības nozares nevalstiskajām organizācijām, kas pārstāv piekrastes zvejniekus;
· 56.2. projekta īstenošanai nepieciešamo iepirkumu organizēšanas dokumentu kopsavilkumu atbilstoši normatīvajiem aktiem publisko iepirkumu jomā;
· 56.3. samaksu apliecinošu dokumentu kopsavilkumu par atbalsta izlietošanu atbilstoši izdevumu tāmei un šīs nodaļas prasībām.
· 57. Lauku atbalsta dienests informāciju un apliecinošos dokumentus par izmaksāto atbalstu glabā 10 gadus no dienas, kad piešķirts pēdējais atbalsts saskaņā ar šiem noteikumiem, bet institūts informāciju un apliecinošos dokumentus par izmaksāto atbalstu glabā 10 gadus no atbalsta saņemšanas dienas.
· 58. Galīgo norēķinu Lauku atbalsta dienests pēc šo noteikumu 56. punktā minēto dokumentu izvērtēšanas un apstiprināšanas izdara līdz 2024. gada 31. decembrim.
V. Noslēguma jautājumi
· 59. Atbalsta iesniegumus, kas Lauku atbalsta dienestā iesniegti līdz šo noteikumu spēkā stāšanās dienai, Lauku atbalsta dienests administrē atbilstoši normatīvajam regulējumam, kas bija spēkā to iesniegšanas brīdī.
· 60. Atzīt par spēku zaudējušiem Ministru kabineta 2023. gada 20. jūnija noteikumus Nr. 326 "Valsts atbalsta piešķiršanas kārtība lauksaimniecības un zivsaimniecības tirgus veicināšanai" (Latvijas Vēstnesis, 2023, 125. nr.).

